วิธีใหม่ในการตรวจเชื้อวัณโรคช่วยให้ทราบผลได้อย่างรวดเร็ว
หน่วยงานด้านสาธารณสุข Health Protection Agency ของอังกฤษพัฒนาวิธีตรวจหาเชื้อวัณโรคที่ให้ผลได้ภายในหนึ่งชั่วโมง
ตามรายงานขององค์การอนามัยโลก ในปี 2551 มีผู้เสียชีวิตจากวัณโรคทั่วโลกถึงกว่าหนึ่งล้านคน และเท่าที่ผ่านมาวิธีเดียวที่น่าเชื่อถือในการตรวจหาเชื้อวัณโรค คือการนำโมเลกุลที่ต้องสงสัยจากผู้ป่วยไปเพาะเชื้อพิสูจน์ แต่วิธีนี้ต้องใช้เวลานานราว 8 สัปดาห์ ส่วนอีกวิธีที่ตรวจหาจากสารเคมีซึ่งเป็นตัวบ่งชี้ก็ไม่น่าเชื่อถือ เพราะไม่สามารถตรวจพบเชื้อได้ทุกประเภท แต่วิธีใหม่ที่หน่วยงานด้านสาธารณสุขชื่อ Health Protection Agency ของอังกฤษพัฒนาขึ้นใช้ มุ่งเป้าไปที่โมเลกุลโดยเฉพาะเจาะจงในดีเอ็นเอ ซึ่งสามารถยืนยันได้ว่ามีเชื้อวัณโรคอยู่หรือไม่ภายในเวลาเพียงหนึ่งชั่วโมง นักวิทยาศาสตร์ของอังกฤษเชื่อว่าวิธีนี้จะช่วยลดจำนวนผู้ติดเชื้อทั่วโลกลงได้มาก รวมทั้งจะเป็นผลดีในการควบคุมการระบาดของเชื้อวัณโรคด้วย โดยปกติแล้วผู้ที่ติดเชื้อ HIV จะมีความอ่อนไหวเป็นพิเศษต่อการติดวัณโรค และในบรรดาผู้ป่วยโรค AIDS ที่เสียชีวิตนั้น ราว 25 % มาจากวัณโรค องค์การอนามัยโลกให้ตัวเลขว่าในขณะนี้มีประชากรโลกราวหนึ่งในสามมีเชื้อวัณโรคอยู่ในตัว แต่ในจำนวนนี้มีเพียง 5-10 % เท่านั้นที่ล้มป่วยลง หรือสามารถแพร่เชื้อนี้ได้